CELEX: 32018R0094
Language: ro
Date: 2017-11-16 00:00:00
Title: Regulamentul delegat (UE) 2018/94 al Comisiei din 16 noiembrie 2017 de stabilire a unei reduceri forfetare a taxei la import pentru sorgul importat în Spania din țările terțe

23.1.2018   
            
            
               RO
            
            
               Jurnalul Oficial al Uniunii Europene
            
            
               L 17/7
            
         REGULAMENTUL DELEGAT (UE) 2018/94 AL COMISIEI
   din 16 noiembrie 2017
   de stabilire a unei reduceri forfetare a taxei la import pentru sorgul importat în Spania din țările terțe
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 185,
   întrucât:
   
               (1)
            
            
               În contextul acordurilor încheiate în cadrul rundei Uruguay de negocieri comerciale multilaterale (2), Uniunea Europeană s-a angajat să autorizeze importul în Spania a unei cantități de sorg de 300 000 de tone/an.
            
         
               (2)
            
            
               Între 1 ianuarie 2017 și 7 august 2017, în Spania a fost importată o cantitate de 103 967 de tone de sorg. În cursul acestei perioade, taxa la import pentru sorg a fost stabilită la 0 EUR/tonă, în conformitate cu Regulamentul (UE) nr. 642/2010 al Comisiei (3). Din 8 august 2017, de la reintroducerea unei taxe la import mai mari de 0 EUR pentru sorg în conformitate cu Regulamentul (UE) nr. 642/2010, în Spania a fost importată o cantitate de 26 250 de tone de sorg.
            
         
               (3)
            
            
               Pentru a garanta utilizarea în întregime a contingentelor de import, articolul 6 din Regulamentul (CE) nr. 1296/2008 al Comisiei (4) prevede posibilitatea aplicării unei reduceri a taxei la import stabilite în conformitate cu Regulamentul (UE) nr. 642/2010.
            
         
               (4)
            
            
               Luând în considerare situația pieței sorgului, în special faptul că prețul acestuia pe piața mondială este mai mare decât cel al porumbului, este necesar să se aplice o reducere forfetară de 100 % a taxei la import stabilite în conformitate cu Regulamentul (UE) nr. 642/2010 în ceea ce privește cantitățile de sorg care urmează să fie importate în Spania în cadrul contingentului tarifar deschis la 1 ianuarie 2017 în conformitate cu Regulamentul (CE) nr. 1296/2008.
            
         
               (5)
            
            
               Ținând cont de constrângerile de timp legate de adoptarea unui act delegat și de necesitatea de a permite utilizarea integrală a contingentului de import, este necesar să se prevadă aplicarea unei reduceri forfetare pentru o perioadă care depășește anul de cotă 2017,
            
         ADOPTĂ PREZENTUL REGULAMENT:
   Articolul 1
   Reducerea forfetară a taxei la import pentru sorg, menționată la articolul 6 din Regulamentul (CE) nr. 1296/2008, se stabilește la 100 % din taxa la import pentru sorg fixată în conformitate cu Regulamentul (UE) nr. 642/2010. Această reducere se aplică în ceea ce privește soldul disponibil al cantităților de sorg care urmează să fie importate în Spania în cadrul contingentului tarifar deschis la 1 ianuarie 2017 în conformitate cu Regulamentul (CE) nr. 1296/2008.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Expiră la 28 februarie 2018.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 16 noiembrie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 671.
   
      (2)  Decizia 94/800/CE a Consiliului din 22 decembrie 1994 privind încheierea, în numele Comunității Europene, în ceea privește domeniile de competența sa, a acordurilor obținute în cadrul negocierilor comerciale multilaterale din Runda Uruguay (1986-1994) (JO L 336, 23.12.1994, p. 1).
   
      (3)  Regulamentul (UE) nr. 642/2010 al Comisiei din 20 iulie 2010 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește taxele de import în sectorul cerealelor (JO L 187, 21.7.2010, p. 5).
   
      (4)  Regulamentul (CE) nr. 1296/2008 al Comisiei din 18 decembrie 2008 privind stabilirea normelor de aplicare a contingentelor tarifare la importul de porumb și de sorg în Spania și, respectiv, de porumb în Portugalia (JO L 340, 19.12.2008, p. 57).